80/2020. (VI. 25.) XI.ÖK határozat melléklete

**Nyilatkozat**

Az elmúlt évek legnagyobb egészségügyi, gazdasági és szociális kihívását a koronavírus-járványhelyzet okozza a magyar települések és önkormányzataik számára. Az önkormányzatok a szociális ellátás alappillérei, a járvány elleni védekezés napi feladatait megfeszített munkában végzik. A veszély továbbra sem múlt el, és közben fel kell készülnünk a járvány újabb hullámára is.

A magyar kormány nemhogy segítséget nyújtana az önkormányzatoknak az egészségügyi ellátás erősítésében, a védőfelszerelések biztosításában, a rászorulók támogatásában, az idősek ellátásában, a jövedelem nélkül maradt családok megsegítésében, hanem az önkormányzatok újabb megsarcolására készül.

A jövő évi költségvetési javaslat az önkormányzatok szolidaritási hozzájárulásának nevezett adónemet csaknem négyszeresére emeli a 2021-es évre. Tisztában vagyunk azzal, hogy a járványhelyzet Magyarország teljes gazdaságára hatással van, de nem fogadható el, hogy a kormány a védekezésben élen járó önkormányzatoktól vonjon el forrásokat.

A gépjárműadó számos kisebb önkormányzat legjelentősebb bevételi forrása. A veszélyhelyzetben a kormány egyik első intézkedése mégis az volt, hogy az ez évi gépjárműadó önkormányzatokat megillető részét is egyik napról a másikra teljes egészében átirányította a központi költségvetésbe. Így az önkormányzatok, amelyekre a válság idején a korábbinál sokkal több feladat hárul, már idén is kevesebb pénzből gazdálkodhatnak.

A jövő évi költségvetési javaslat szerint 2021-ben ez az adó továbbra is a központi költségvetésbe kerül, amivel a kormány a kisebb településeket csődközeli helyzetbe hozhatja.

Orbán Viktor a budapesti önkormányzatokat további elvonásokkal sújtotta azzal, hogy április elején ingyenessé tette a parkolást.

Ez nem járványügyi intézkedés volt, hanem egy újabb támadás Budapest ellen. Mindenki tisztában van azzal, hogy a fizetős parkolás amellett, hogy forgalomtechnikai intézkedés, jelentős bevételt is biztosít az önkormányzatoknak. Az önkormányzatok alapesetben a mobilfizetéses parkolási bevételeik 10%-át átutalják az állami tulajdonú Nemzeti Mobilfizetési Zrt.-nek. Ez nem más, mint egy parkolási adó.

Követeljük, hogy a kormány kompenzálja az ingyenes parkolás okozta károkat azzal, hogy a fizetős parkolás visszaállítása után 2020 végéig törölje el az önkormányzatok által fizetett „parkolási adót”!

A jelenlegi válsághelyzetben az önkormányzatoknak nem megszorításokra, hanem többletforrásokra van szükségük. Felszólítjuk Magyarország Kormányát, hogy ne bevételeket vonjon el az önkormányzatoktól, hanem éppen ellenkezőleg, biztosítson többletforrásokat az önkormányzatoknak feladataik ellátásához!